A Bizottság határozata
(1980. július 8.)
a szőlőterületekre vonatkozó időközi statisztikai felmérések adatainak gépi olvasásra alkalmas formába történő átírására vonatkozó kód és egységes szabályok megállapításáról
(80/765/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a szőlőterületek statisztikai felméréseiről szóló, 1979. február 5-i 357/79/EGK tanácsi rendeletre [1] és különösen annak 5. cikke (6) bekezdésére és 6. cikke (7) bekezdésére,
mivel a 357/79/EGK rendelet 5. cikkének (6) bekezdése előírja azt, hogy az alapfelméréseiket elektronikusan feldolgozó tagállamoknak az eredményeket gépi olvasásra alkalmas formában kell benyújtaniuk;
mivel a szőlőterületek alapfelmérései eredményeinek vizsgálatára a Közösség rendelkezésre álló technikai háttér, illetve ennek ésszerű felhasználása iránti igény szükségessé teszi azt, hogy az említett rendelet 8. cikkében meghatározott eljárással összhangban egy szabványos formátumot határozzanak meg az adatok gépi olvasásra alkalmas formába történő átírásához;
mivel gyakorlati okokból a tagállamoknak a 357/79/EGK rendelet 6. cikkében említett adatokat is gépi olvasásra alkalmas formában kell továbbítaniuk;
mivel az e határozatban előírt intézkedések összhangban vannak az Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
A 357/79/EGK rendelet 5. és 6. cikkében előírt adatok benyújtásának gépi olvasásra alkalmas formája - a felmérési információikat elektronikusan feldolgozó tagállamok esetében - a mágnesszalag.
2. cikk
A 357/79/EGK rendelet 5. és 6. cikkében előírt adatok kódjaira és a mágnesszalagra történő átírásukra vonatkozó szabályokat e határozat mellékletei határozzák meg.
3. cikk
Ennek a határozatnak a tagállamok a címzettjei.
Kelt Brüsszelben, 1980. július 8-án.